

**Rear Admiral J. V. Bainimarama, CF(Mil), OSt.J, MSD, jssc, psc**

**Prime Minister and Minister for Finance, Strategic Planning, National Development and Statistics, Public Service, Peoples Charter for Change and Progress, Information, iTaukei Affairs, Sugar Industry and Lands and Mineral Resources**

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

**VOSA E NA KENA DOLAVI NA KORONIVULI VOU NA VUNIDAWA DISTRICT SCHOOL**

**Vunidawa District School** **Thursday 22nd May 2014**

**NAITASIRI 1000 Hours**

* Dou tiko saka na Turaga Vunivalu e na nodatou koro e ono;
* Ni tiko na Vulagi Sureti, ,
* Ni tiko na Turaga, Marama, Qasenivuli kei kemuni na Gonevuli e na koronivuli na Vunidawa District School.
* E sa vakavinavinakataki vakalevu na i vakarau ni veivakaturagataki ka ra sa mai kidavaki tiko kina na vakailesilesi vakamatanitu.
* Na siga ni kua e da mai marautaka tiko kina e dua na cakacaka ni veivakatorocaketaki ka dodoliga mai kina na Matanitu. Oqo me baleta ga na sasaga ni kena laveti cake na vuli e na taudaku ni koro vakavavalagi. Me vaka e koto e na yavutu ni veisau kei na toso e liu ka vakakina na noda Yavu ni Vakavulewa.
* E da na vakila na kena sa vakayacori tiko na i tuvatuva ni kena laveti na vuli e na noda sa raica na levu ni veivuke ka sa soli me tokona na nodra vuli na luveda.
* E na yaga me da vakayagataka vinaka na veivuke e na noda vakauqeti ira na gone me ra vuli vakaukauwa. E rui ka bibi na noda na veitauriligataka vata na nodra vuli na noda gone e na kena gaunisala vinaka duadua, me taucoko kina na i tuvatuva ni Matanitu e na sasaga ni nodra vuli.
* Na noqu Matanitu e tokona tiko vakaukauwa na vuli me vakavotukanataki kina na sasaga ni veisau. E sasaga tiko vakaukauwa na Matanitu me ra vakavulici vinaka na luveda, ka me rawa ni ra lewe ni vanua vinaka e na veisiga ni mataka.
* O ni sa vakauqeti na Turaga, Marama i Tubutubu ka vakakina o kemuni na qase, me da veivuketaka na nodra yadravi na luveda e na sasaga ni vuli. Kevaka e na luluqa na nomuni veitokoni e na sega ni taucoko na sasaga ni Matanitu me baleta na kena qaravi na nodra vuli na noda kawa. E da mai marautaka vata tiko edaidai na kena sa mai vakaoti na vale ni vuli vou kei na vale ni qasenivuli ka vakailavotaka vakatabakidua na Matanitu e na uma i lavo ka rauta ni **$137,435.70.**
* Na noda Matanitu e na loma ni va na yabaki sa oti e tomana tiko ga na kena vakailavotaki na cakacaka ni veivakatoroicaketaki e na Yasana ko Naitasiri. E na veivakatoroicaketaki lelevu ka qaravi e Naitasiri (ta ni gaunisala, veivalivalivataki kei na wai ni gunu) e solia kina na Matanitu e na va na yabaki sa oti (2010 – 2013)e rauta ni **$39,900,504.00.** Na veivuke ni veivakatoroicaketaki lalai ka ra dui qarava na veitabana vakamatanitu e na va na yabaki sa oti e Naitasiri e vakayagataki kina e rauta ni **$6,129,055.53**
* E na i matai ni wasewase ni vulatolu ni yabaki oqo 2014 e solia kina na Matanitu e Naitasiri e rauta ni **$871,915.84** e na vuku tikoga ni veivakatorocaketaki.
* Na levu taucoko ni lavo ka vagolei e Naitasiri e na 2010 – 2014 e rauta ni **$46,901,475.37.**
* E da na raica ka vakila tiko e na noda yasana na rua na i wasewase ni vanua ka veivuke tiko kina na noda Matanitu. Au sa vakadreti keda ma da vakayagataka vinaka na veivuke ka me kune na vatukana e na noda bula, na i naki levu ni noda vakatoroicaketaki me da sotava na bula torocake. E sega ni inaki tiko ni noda vukei e na veivakatoroicaketaki me da sotava na torosobu ni bula, e sa kena i balebale ni veivuke kece e solia veikeda na Matanitu, e na namaki na bula torocake.
* Na levu ni lavo ka votai e Naitasiri e koto vata kei na nanamaki ni Matanitu ni na kune na vatukana se mataqali veivuke cava ga e vakailavotaka na Matanitu sa dau bibi me kunei na kena yaga.
* E da mai vakadinadinataka tiko ni kua e dua na veivuke ni Matanitu ka sa koto na vakanuinui vei keda ni na yaga na veivuke, ka na tubu na rawa-ka vakavuli e na nodatou koronivuli.
* Ni sa tiko saka na Turaga ni vanua e na nodatou koro e ono, kemuni na Turaga, Marama, i Tubutubu, kemudou na Qasenivuli kei na Gonevuli, au sa mai i vosa tiko vakalekaleka e na vuku ni siga ni kua sa vaka saka oya na kena levu.

Vinaka vakalevu.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_

[lt. Col. Laisenia b. Tuitubou]

**Vunivola ni talai veivuke ena wasewase e loma**